M.Da'ribaev jan'a o'mir xabarların, feleton, publitsistikalıq maqalaların,ocherk, gu'rrin'lerin da'slepki qosıqları menen qatar baspaso'z betlerinde 1930 jıllardın' birinshi yarımınan baslap ja'riyalay basladı. Onın' ""O'mirdin' sawlatı bilim"" (1932), ""G'ayratlı qaharman"" (1932) atlı publitsistikalıq ocherk, maqalaları, ""Allannın' sırı"" (1934) atlı satiralıq gu'rrin'i, ""16 jıldın' oyranı"", ""Azerbayjan awılında"" (1935) degen gu'rrin'lerinde de gazeta ocherklerine ta'n publitsistikalıq xarakter basım. Ol ""Qarındasımnın' xatı"" (1940), ""Altın ju'zik"" (1939) usag'an legendarlıq xarakterdegi gu'rrin'lerdi de do'retti. Da'ribaevtın' ""Bizin' batır"" (""16-jıldın' oyranı""), ""Tariyxıy tamg'a"" gu'rrin'leri tariyxıy temadag'ı shıg'armalar qatarına kiredi. ""U'sh batırdın' anası"", ""Atızdag'ı a'n'gime"", ""İs u'stinde"", ""Traktorshı"" ocherkleri qaraqalpaq miynetkeshlerinin' Ullı Watandarlıq urıs jıllarındag'ı qaharmanlıq miynetlerin sıpatlap beriwge qaratılg'an. Bul ocherklerde sol da'wirdin' talabına say jawıngerlik u'n, jıynaqlılıq, qısqa operativlik bar.